Naħseb li ridt xi tattika partikolari. Mhux ta' 4-4-2 jew 3-5-2 imma ta' kif tħalli biċċtejn karti irqaq ħafna maqtugħin b'mod trijangolari waqt li magħqudin b'biċċa ta' qasba jieħdu vantaġġ mir-riħ. Il-boxxla kont tgħallimtha mal-Iscouts. Jew aħjar it-teorija tagħha aktar minn kollox. U kif jgħidu t-Taljani, il-prattika twassal ħafna aktar mill-grammatika. Illum il-ġurnata fuq il-bejt hemm pinnur imwaħħal, imma la qiegħed hemm għall-prattika u lanqas għat-teorija. Sempliċiment bħala ornament. Ir-riħ, f'ħajti kultant idejjaqni. Meta jibda jonfoh qisu fi sfida biex ineħħieli l-gakketta minn fuqi per eżempju, u jfakkarni f'dik l-istorja li kellna fuq , ta' meta x-xemx u r-riħ għamlu mħatra minn min minnhom ikun kapaċi jġiegħel lil dak is-sinjur bil-ġlekk biex jaqilgħu minn fuqu. Idejjaqni ta' dak il-ħin imma, mhux eżattament jaffetwani daqstant. Forsi għalhekk il-pinnur qiegħed hemm biss bħala ornament, u mhux biex jgħinni nippjana l-ġurnata. Illum qieghed hawn barra f'dax-xagħri u hu ftit riħ. Imma ssaqsiniex jekk hux grigal jew lbiċ. Qieghed imma b'saħħtu biżżejjed biex imexxi s-sħab u kultant sħaba qed tgħatti lill-oħra u b'hekk ix-xemx ikollha anqas ostakli biex tilħaq art u ssaħħan bil-benna tagħha. Hawn is-skiet li kultant jinkiser bil-ħoss ta' xi tir ta' senter, għax l-istaġun reġa' fetħilhom. Tajr ta' veru imma m'iniex nara. L-uniku konsolazzjoni hija tajra tal-karti, li hawn wieħed liebes ġlekk ftit 'il boghod minni li għajnejh ma qalagħhomx minn fuqha. li t-tjur tal-karti jġibulu ħafna memorji u jeħduh fi tfulitu u l-ħolm li kellu xi darba li min jaf kemm inbidlu minn dak iż-żmien 'l hawn. U jien issa qed niftakar. Ir-RAI ma konniex stajna naqbduh. L-iskrin tat-televixin kien qed jikkumplimenta d-dixx ross li konna għadna kif kilna. Il-logħba ma stajniex narawha. Kien żerbinott minn ħdejna li weħlitlu t-tajra mal-erjal ta' fuq il-bejt. Dan ir-ritratt huwa meħud minn sieħbi Pawlu Mizzi. Grazzi Pawl.
It-tajra